CELEX: 32014D0088
Language: el
Date: 2014-02-13 00:00:00
Title: 2014/88/ΕΕ: Εκτελεστική απόφαση της Επιτροπής, της 13ης Φεβρουαρίου 2014 , για την προσωρινή αναστολή εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel ( «Piper betle» ) [κοινοποιηθείσα υπό τον αριθμό C(2014) 794]  Κείμενο που παρουσιάζει ενδιαφέρον για τον ΕΟΧ

15.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 45/34
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 13ης Φεβρουαρίου 2014
   για την προσωρινή αναστολή εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle»)
   [κοινοποιηθείσα υπό τον αριθμό C(2014) 794]
   (Κείμενο που παρουσιάζει ενδιαφέρον για τον ΕΟΧ)
   (2014/88/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο i),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 178/2002 θεσπίζει τις γενικές αρχές που διέπουν γενικά τα τρόφιμα, ειδικότερα δε την ασφάλεια των τροφίμων, στην Ένωση και σε εθνικό επίπεδο. Προβλέπει ότι η Επιτροπή πρέπει να προβαίνει στη λήψη επειγόντων μέτρων, σε περίπτωση που υπάρχουν ενδείξεις ότι τα τρόφιμα που εισάγονται από τρίτη χώρα είναι πιθανό να αποτελέσουν σοβαρό κίνδυνο για την ανθρώπινη υγεία.
            
         
               (2)
            
            
               Από την 1η Οκτωβρίου 2011 έχουν εκδοθεί 142 κοινοποιήσεις προς το σύστημα έγκαιρης προειδοποίησης για τα τρόφιμα και τις ζωοτροφές λόγω της παρουσίας ενός ευρέος φάσματος παθογονικών στελεχών σαλμονέλας στα τρόφιμα που περιέχουν ή αποτελούνται από φύλλα betel («Piper betle», γνωστά και ως «Paan Leaf» ή «Betel quid»), καταγωγής ή προέλευσης Μπανγκλαντές.
            
         
               (3)
            
            
               Το Μπανγκλαντές ενημέρωσε την Επιτροπή ότι από τον Νοέμβριο του 2012 έχει επιβάλει απαγόρευση σε όλες τις εξαγωγές φύλλων betel εν αναμονή της έναρξης ενός προγράμματος για την εξαγωγή φύλλων betel απαλλαγμένων από παθογόνους οργανισμούς.
            
         
               (4)
            
            
               Το Γραφείο Τροφίμων και Κτηνιατρικών Θεμάτων (ΓΤΚΘ) της Γενικής Διεύθυνσης Υγείας και Καταναλωτών της Επιτροπής πραγματοποίησε έλεγχο στο Μπανγκλαντές από τις 30 Ιανουαρίου έως τις 7 Φεβρουαρίου 2013, με σκοπό να αξιολογήσει το σύστημα επίσημων ελέγχων για την εξαγωγή των φυτών στην Ένωση. Διαπίστωσε ότι το πρόγραμμα για την εξαγωγή απαλλαγμένων από παθογόνους οργανισμούς φύλλων betel ήταν ακόμα στο στάδιο της κατάρτισης. Ο έλεγχος εντόπισε τρωτά σημεία σε κάθε στάδιο του συστήματος εξαγωγών, και ιδίως στο στάδιο επιθεώρησης πριν από την εξαγωγή. Η επιθεώρηση πριν από την εξαγωγή είναι απαραίτητη για να εξασφαλιστεί ότι μόνον τα φύλλα betel που συμμορφώνονται με το εν λόγω πρόγραμμα εξάγονται στην Ένωση.
            
         
               (5)
            
            
               Παρά τα μέτρα που έλαβε το Μπανγκλαντές και τις ενέργειες στις οποίες προέβη κατά των μη συμμορφούμενων εξαγωγέων, τα φύλλα betel εξακολουθούν να εξάγονται στην Ένωση από το Μπανγκλαντές και εξακολουθεί να υπάρχει μεγάλος αριθμός έγκαιρων προειδοποιήσεων.
            
         
               (6)
            
            
               Το εν λόγω υψηλό επίπεδο μόλυνσης ενέχει σοβαρό κίνδυνο για την ανθρώπινη υγεία. Ως εκ τούτου, είναι σκόπιμο να ανασταλούν οι εισαγωγές στην Ένωση των τροφίμων που περιέχουν ή αποτελούνται από φύλλα betel από την εν λόγω τρίτη χώρα, εν αναμονή της παραλαβής επαρκών εγγυήσεων από αυτή.
            
         
               (7)
            
            
               Για να δοθεί στις αρχές του Μπανγκλαντές ο χρόνος που απαιτείται για να αντιδράσουν και να εξετάσουν τη λήψη κατάλληλων μέτρων διαχείρισης του κινδύνου, η προσωρινή αναστολή των εισαγωγών φύλλων betel πρέπει να ισχύει τουλάχιστον έως τις 31 Ιουλίου 2014.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παρούσα απόφαση εφαρμόζεται σε όλα τα τρόφιμα που περιέχουν ή αποτελούνται από φύλλα betel («Piper betle»), χωρίς όμως να περιορίζεται σε όσα δηλώνονται με τους κωδικούς ΣΟ 1404 90 00, τα οποία προέρχονται ή αποστέλλονται από το Μπανγκλαντές.
   Άρθρο 2
   Τα κράτη μέλη απαγορεύουν την εισαγωγή στην Ένωση των τροφίμων που αναφέρονται στο άρθρο 1.
   Άρθρο 3
   Όλες οι δαπάνες που πραγματοποιούνται λόγω της εφαρμογής της παρούσας απόφασης βαρύνουν τον παραλήπτη ή τον αντιπρόσωπό του.
   Άρθρο 4
   Η απόφαση εφαρμόζεται έως τις 31 Ιουλίου 2014.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Φεβρουαρίου 2014.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 31 της 1.2.2002, σ. 1.